Seu de Roda d'Isabana

A ilesia parroquial de Sant Vicent mártir de Roda ye una antiga seu aragonesa d'estilo romanico situada en o lugar de Roda d'Isabana, en a comarca de Ribagorza (Uesca). Ye conoixida como a seu de Roda d'Isabana encara que dende 1851 ya no ye seu bispal. Ye o lugar mas chicot d'Espanya con una seu.

A ilesia actual ye d'os sieglos XI y XII, encara que i habió reformas importants en o sieglo XVIII, cuan se construyió lo portico sud y a torre que destaca en ixa frontera. En 1924 ye estada declarada Molimento Nacional.

 Historia 
Fue fundada por Remón II, conte de Ribagorza. A primer noticia que se tiene d'a seu de Roda ye a d'a suya consagración, l'1 d'aviento de 956, cuan se debantó a diocesi de Roda. Manimenos, ixe templo l'arrasoron as tropas d'Abdalmalik en 1006. Isidro Gonzalo Bango Torviso: El románico en España, Espasa-Calpe, Madrit, 1992, ISBN 84-239-5295-9, pachina 143. Seguntes as restas arqueolochicas, yera un edificio de tres naus trestalladas en 5 trampos.Equipo de Redacción CAI100. Las Catedrales de Aragón. Caja de Ahorros de la Inmaculada de Aragón. ISBN 84-95306-45-X.

A nueva construcción, mandada por Sancho o Mayor, fue consagrada de nuevas por o bispe Arnulfo ta par de 1030, y fue adedicada a los santos paleocristians Vicent y Valero. A reconstrucción s'encetó en o estilo romanico lombardo, anque en as envueltas de Sancho o Mayor o prochecto se modificó, y os mayestros d'obras navarros alportoron una nueva concepción d'a obra, relacionada con o Camín de Sant Chaime. O prochecto orichinal contemplaba un edificio de tres naus con una cabecera triple d'absides semicirculars.

En o reinau de Sancho Remíriz se remató a construcción en terminar a cabecera y se debantó una torre en o costau sud. A principios d'o sieglo XII s'alzoron as tres naus y se construyioron criptas en os absides, ta o que fue menister elevar o suelo. A portalada, que se troba en o muro sud, ye d'o sieglo XIII, anque ye cubillada baixo un portico moderno.

En o costau norte se i achunta o claustro y a capiella de Sant Agustín, de nau unica y abside semicircular. Muito dimpués, ya en o sieglo XVIII se construyen o portico sud y a torre actual.

Una comunidat agustina l'habitó dica 1757. En 1787 a suya condición de seu fue rebaixada ta colechiata, con o ran de concatedral sufragania de Leida, y dimpués ta ilesia parroquial con o livel d'arciprestau, estando hue una ilesia parroquial perteneixient a la diocesi de Balbastro-Monzón.

 Descripción 
En a suya frontera exterior a cabecera presenta arquiellos ciegos y bandas verticals (lesenas), motivos decorativos caracteristicos d'a arquitectura romanica lombarda.Motivos decorativos en a Seu de Sant Vicent de Roda. En l'alzau se veye a presencia d'as criptas. L'abside norte fue substituyiu por unatro de barroco.

As naus se dividen por meyo de pilonas cruciformes en as que escansan as vueltas d'ariesta d'as naus laterals y a vuelta de canyón apuntau d'a nau central. O suelo presenta livels diferents por a presencia d'una tribuna, os accesos a la cripta y a presencia d'a cripta en a cabecera.

O cubrimiento d'os absides se fa con vueltas de canyón apuntadas en o presbiterio, y vueltas de cuarto d'esfera en a nau central que, encara que zaboyada por o retablo barroco, encara se puede veyer si se rodía iste.

Debaixo d'a cabecera se troba tres criptas en livels diferents. A cripta central, u Cripta de Sant Remón (porque bi ye apedecau Sant Remón, bispe muerto en 1126), ye a mas complexa y ampla, con tres naus con cabecera semicircular. A cripta de l'abside sud s'ha descubierto recientment, y a d'o costau norte, conoixida como Archivo y Sala d'o Trasoro, tiene pinturas murals romanicas.Pinturas murals romanicas en Seu de Sant Vicent de Roda de Isabana.

En o costau norte bi ye o claustro, de planta trapezoidal y arcos de meyo punto sobre os que escansa un tellau que aboca l'augua ta l'interior, en un alchub que replega l'augua d'a pluya. Arredol d'iste se destribuyen as dependencias d'a seu: a sala capitular y o refectorio, amás d'una capiella dita de Sant Agostín. Ista cambra, de planta rectangular y abside semicircular, ye decorada con pintura mural.

 Notas 

 Referencias 

Vinclos externos
  Audio en ribagorzano con a descripción d'a galería este y sala capitular
  Texto en ribagorzano con a descripción d'a galería este y sala capitular
  Amigos de la Catedral de Roda
  Dentrada d'a Seu de Roda d'Isabana en a Gran Enciclopedia Aragonesa (GEA).
  Seu de Roda d'Isabana.
  Seu de Roda d'Isabana.
  Romanico Aragonés en Roda d'Isabana.

Roda d'Isabana
Categoría:Diocesi de Roda
Categoría:Diocesi de Balbastro-Roda
Categoría:Ilesias de Ribagorza
Categoría:Ilesias d'a provincia de Uesca
Categoría:Ilesias romanicas d'Aragón
Categoría:Ilesias parroquials d'a diocesi de Balbastro-Monzón
Categoría:Biens d'Intrés Cultural d'Aragón
Categoría:Roda d'Isabana